लोक-साहित्य च लोकगीतें दा टकोदा ते महत्तव आला तार ऐ। डोगरी च बी दूइय़ें भाशायें आला लेखा लोकगीतें दा अनसम्ब भण्डार ऐ, जेह्‌ड़े असेंगी अपने बजुर्गें थमां नमुल्ले खजाने दे तौरा उप्पर थ्होए न। इनें गीतें दे बारे इच मता किश आखेआ जाई सकदा ऐ कीजे एह् जन-जीवन दा नेआ इत्हास ऐ जेह्‌दे च असेंगदी जीवन दे सब्बनें पैह्‌लूएं दा सरोखड़ ते सैह्‌ज चित्रण थ्होंदा ऐ। यथार्त दे बिजन लोकगीत अधुरे ते नीरस खोआंदे न ते इयै यथार्त लोकगीतें च रूह् बनियै समाए दा ऐ। पर एह् गल्ल चेता कराने आली ऐ जे एह् गीत साहित्यक गीतें आंगू घड़े-तराशे नईं गेदे। इन्दा सुम्ब प्रकृति दे नाड़ुएं आंगू कुसै थारा दा अपने-आप फुटी पौंदा ऐ। लोकगीतें दा पूरा मजा तदूं गै औंदा ऐ जदू संगीतात्मक रूपा च पेश कीते जन्दे न, कीजे इनें लोकगीतें कन्ने इन्दी सुर-तान दा ज्ञान बड़ी जरूरी ऐ। पर एह् गल्ल बड़ी पक्खी ऐ जे कुसै जाति दी संस्कृति दा अध्ययन करने लेई जनता दे इस बेश-कीमती खजाने दी साम्ब बड़ी जरूरी ऐ।